
______________________________________________________________________________

На основу члана 24. став 2. Закона о Заштитнику грађана („Сл. гласник РС“, бр. 79/2005 и 54/2007), Заштитник грађана даје следеће

МИШЉЕЊЕ 

Министарство науке, просвете и технолошког развоја и Национални савет за високо образовање, односно Комисија за акредитацију и проверу квалитета као радно тело које образује тај савет, поступиће правилно и сагласно својим законом утврђеним задацима ако:

· штитећи интегритет научноистраживачке и образовне делатности као делатности од посебног друштвеног интереса; 

· поштујући оправдана очекивања научне и најшире јавности, 
· штитећи права и најбоље интересе свих заинтересованих грађана, укључујући и носиоце научних звања, те

· вршећи надзор над спровођењем закона,

обезбеде објективну, садржајну и ауторитативну спољашњу контролу рада високошколских установа када оне додељују стручне, академске и научне називе, односно звања и врше друга јавна овлашћења, односно примењују законе и на законима засноване прописе.

О б р а з л о ж е њ е

У делу најшире и научне јавности и пред Народном скупштином Републике Србије озбиљно је оспорена законитост и правилност (потпуност, објективност, тачност) поступака у којима су прихваћене две докторске тезе и додељена звања „доктор наука“ (са назнаком области), од којих је једно звање додељено на Универзитету „Мегатренд“, а друго је себи јавно приписивао ректор тог универзитета који је истовремено био и ментор у првопоменутом случају. Јавни написи у медијима, расправа пред надлежним одбором Народне скупштине, те бројни јавни наступи стручњака и лаика учинили су околности оба случаја ноторним  и оне овде неће бити описиване.

Научноистраживачка делатност је „делатност од посебног значаја за Републику Србију“
 заснована на „слободи и аутономији научноистраживачког рада, јавности научноистраживачког рада и резултата тог рада, и научној и стручној критици“
. Научноистраживачка делатност је „заједно са високим образовањем, главни чинилац и покретач привредног и укупног друштвеног развоја“
 Републике Србије. Стога постоји неспоран јавни интерес, али и право грађана на очување и развој научноистраживачке делатности и на заштиту интегритета и достојанства носилаца научних звања. Нема очувања и развоја научноистраживачке делатности, нити пуног достојанства било ког носиоца научног звања, ако питање о законитости и правилности доделе научног звања и научних звања, озбиљно постављено у стручној и најширој јавности, остане без неспорног, објективног и ауторитативног одговора.

Универзитетима у Србији Устав гарантује аутономију и то тако што утврђује да универзитети, високошколске и научне установе самостално одлучују о своме уређењу и раду, у складу са законом.
 (подебљао Заштитник грађана). То значи да је аутономија универзитета ближе уређена законом, али и да је универзитет аутономан у свом раду у границама прописаним законом и да је дужан да аутономно ради на начин прописан законом.

Аутономија универзитета и аутономија научноистраживачког рада су принципи који високошколске и научноистраживачке установе чувају од утицаја који могу да неосновано ограниче или утихну научно стваралаштво. Она зато носи и посебне обавезе и одговорност за високошколске и научноистраживачке установе: да спрече негативне утицаје на научно стваралаштво и да штите интегритет и кредибилитет научног стваралаштва, научноистраживачког рада и научне и стручне мисли. Закони који уређују високо образовање и научноистраживачку делатност дали су оквир за успостављање механизама за обављање ова два задатка, а - поштујући аутономију универзитета - препустили  високошколским установама да, у оквиру својих послова, саме определе начин и поступак на који ће то чинити. 
Држава је, међутим, гарант поштовања закона и један од њених основних задатака је управо да обезбеди поштовање прописа. Држава се не може одрећи обавезе коју има према свим грађанима да обезбеди поштовање закона, односно владавину права на којој је, према Уставу, заснована Република Србија
. Држава може недржавном органу поверити спровођење закона, али се никада не може одрећи нити ослободити обавезе да буде гарант поштовања закона, што обезбеђује радом органа које сама оснива. Надзор над спровођењем закона увек врши државни орган, који може имати различиту природу – може бити орган државне управе, независно регулаторно тело или неки трећи облик отелотворења државне власти. 

Надзор над примену Закона о научноистраживачкој делатности врши Министарство науке, просвете и технолошког развоја
, као и надзор над применом Закона о високом образовању (управни и инспекцијски).

Национални савет за високо образовање образује се ради обезбеђивања развоја и унапређења квалитета високог образовања.
 Тај савет, између осталог, утврђује стандарде и поступак за спољашњу проверу квалитета високошколских установа
. 
Ради обављања послова акредитације, провере квалитета високошколских установа и јединица у њиховом саставу и вредновања студијских програма, Национални савет образује посебно радно тело - Комисију за акредитацију и проверу квалитета.
 
Међутим, у набрајању конкретних надлежности Комисије, послови провере квалитета високошколских установа који су означени као један од три кључна задатка Комисије, сведени су на надлежност Комисије да спроводи поступак акредитације и могућност да Комисија обавља и друге послове у складу са актом о образовању Комисије.
 Из тога произилази могућност и обавеза да се актом о образовању Комисије предвиде и други послови неопходни за „проверу квалитета“ високошколских установа. Пропуштање да се ти послови предвиде и врше нанели су и наносе велику штету остваривању права на образовање у Републици Србији. У недостатку тог, најконкретнијег правног основа и механизма спољне контроле, нужно је да се коришћењем општијег правног основа обезбеди делотворан надзор државног органа или тела над законитошћу рада универзитета, високошколских и научних установа, када оне примењују закон и акте донете на основу закона. Нужно је обезбедити да спољашњи надзор буде континуиран и систематичан, али и да реагује и мериторно разрешава појединачне случајеве.
Када је у питању вршење јавних (управних) овлашћења која су Законом о високом образовању поверенa Националном савету за високо образовање, односно његовој Комисији за акредитацију и проверу квалитета,  Министарство науке, просвете и технолошког развоја, као што је то случај и са било којим другим министарством у погледу питања у области из његовог делокруга, поред овлашћења управног и инспекцијског надзора прописаних у посебним законима, располаже и са општим надзорним овлашћењима која су прописана Законом о државној управи.  Према Закону о државној управи (члан 47.) свако министарство у вршењу надзора над радом субјекта коме су поверена јавна овлашћења овлашћено је да: захтева извештаје и податке о раду; утврди стање извршавања послова, упозори на уочене неправилности и одреди мере и рок за њихово отклањање; издаје инструкције; наложи предузимање послова које сматра потребним, покрене поступак за утврђивање одговорности, непосредно изврши неки посао ако оцени да се друкчије не може извршити закон или други општи акт; предложи Влади да предузме мере на које је овлашћена. Ако у вршењу надзора министарство, пак, утврди да је одређена уочена направилност последица неадекватног законског решења, може да утврди нацрт одговарајуће измене или допуне законског текста  и да предложи Влади да као носилац законодавне иницијативе упути Народној скупштини предлог за измене или допуне одговарајућег закона. 

С обзиром на то да и високошколске установе према Закону о високом образовању имају одређена јавна овлашћења, која се између осталог односе и на право издавања сертификата о стеченим високошколским звањима, Министарство науке, просвете и технолошког развоја такође располаже са идентичним надзорним овлашћењима из Закона о државној управи и у погледу те категорије субјеката (недржавни субјекти са јавним овлашћењима). 

Правна држава и аутономија универзитета нису супротстављени појмови, напротив, аутономија универзитета управо је законом прописана и Уставом гарантована. Обавеза је високошколских установа, као и било кога другог, да поштују и примењују закон. Државни органи којима је поверен надзор над применом закона старају се да у Републици Србији у свим областима, па и у научноистраживачкој и образовној делатности, постоји владавина права, што укључује и то да се аутономија универзитета остварује у складу са законом. Ако се појави озбиљна сумња да ли је високошколска установа применила и примењује правилно закон и акта донета на основу и у складу са законом, тада или надлежни орган управе, или надлежно државно регулаторно тело или државни орган неке треће врсте, мора имати овлашћења и дужност да утврди да ли се закон поштује и, ако утврди да то није случај, да наложи мере којима ће аутономија универзитета бити враћена у законски оквир, а права и дужности које из те аутономије произилазе бити остваривани законито и правилно, у сврхе због које су и гарантована.

	ЗАШТИТНИК ГРАЂАНА

	

	Саша Јанковић

